Familie dankbaar vir ‘wonderwerk’ ná gasontploffingBanie Coetzee, sy vrou Natasha, en sy drie kinders, Mickayla, Tyrone en Jarred. Foto: Verskaf Thea Roode, Coetzee se niggie wat as woordvoerder vir die familie optree, het Dinsdag aan Maroela Media gesê Coetzee (41) word steeds in die waakeenheid van die Netcare Unie-hospitaal in Alberton behandel. “Hy word steeds onder verdowing gehou en is ook steeds op ŉ ventilator, maar die dokters sê hy herstel eintlik bo verwagting. Ons het nie gedink ons sal só vinnig al genesing begin sien nie, maar die swelsel in sy gesig is amper heeltemal weg en hy lyk al klaar beter,” het Roode gesê. Maroela Media het vroeër berig Coetzee het Sondag ŉ lekkende gasbottel in sy motorhuis neergesit, maar later toe hy agtergekom het dat die bottel steeds lek, dit buite die huis gaan sit. Ure later was hy in die motorhuis besig en het hy ŉ sigaret aangesteek, onwetend dat daar steeds gasdampe in die motorhuis was. Dit het ŉ reuse ontploffing veroorsaak en Coetzee het brandwonde aan 50% van sy liggaam opgedoen, terwyl sy longe en lugweg ook beskadig is. Roode het gesê Coetzee is Maandagaand weer teater toe geneem om sy wonde skoon te maak en die verbande te ruil. “Sodra sy koors styg, is dit asof sy liggaam vir die dokter sê dat sy wonde weer skoongemaak moet word en dan vat hulle hom teater toe,” het sy gesê. Banie Coetzee in die hospitaal. Foto: Verskaf “Die foto’s wat ons van sy wonde gesien het … dit lyk nie mooi nie. Maar dit is al klaar beter as toe hy pas in die hospitaal opgeneem is en die dokter is baie tevrede met sy herstel. Hy het wel gesê daar sal waarskynlik ŉ veloorplanting aan een van sy arms gedoen moet word om die skade daar te herstel.” Sy het gesê hoewel Coetzee onder verdowing is, toon hy klein tekens dat hy wel kan hoor wanneer daar met hom gepraat word, soos sy oë of een van sy voete wat beweeg. Sy dokter beplan om van Donderdag sy verdowing te verminder sodat hy hopelik stelselmatig kan wakker word. “Hy verjaar Sondag en ons het gister vir hom gesê hy beter nou wakker word want ons gaan almal Sondag vir hom sing en saam met hom koek in die hospitaal eet,” het sy gesê. Volgens Roode word Coetzee se familie gedra deur die talle gebede en boodskappe van ondersteuning wat hulle sedert die voorval ontvang. “My foon lui sonder ophou. Mense sal sommer in die vroeë oggendure bel om te hoor hoe dit met Banie gaan, dit is net ongelooflik hoeveel ondersteuning ons kry,” sê sy. “ŉ Man van Skotland, wat ons van geen kant af ken nie, het ons ook gekontak en aangebied om die eerste klomp hospitaalrekeninge te betaal. Hy ken ons nie eens nie, maar sy pa het dieselfde deurgegaan toe hy ook brandwonde opgedoen het en die man sê hy wil help omdat hy weet hoe swaar pad dit is om te stap. Dit is niks anders as ŉ wonderwerk nie,” sê Roode. “As daar nog enigiemand was wat getwyfel het of gebed werk, kan hulle net hier kyk na wat God kan doen. Ons staan verstom. Ons wil ongelooflik dankie sê vir elke persoon wat bygedra het tot Banie se mediese onkoste, maar nog meer wil ons dankie sê vir elke gebed, want dít is die kragtigste van alles. Ons kan nie vir beter ondersteuning vra nie, ons is so dankbaar.”